Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν εισέλθουμε στις επίκαιρες ερωτήσεις, επιτρέψτε μου να ανακοινώσω τις παρακάτω αιτήσεις άδειας απουσίας Βουλευτών στο εξωτερικό: Ο Βουλευτής κ. Ιωάννης Κεφαλογιάννης ζητεί άδεια ολιγοήμερης απουσίας για προσωπικούς λόγους στη Μεγάλη Βρετανία από τις 6 Φεβρουαρίου 2018 έως τις 8 Φεβρουαρίου 2018. Η Βουλευτής κ. Άννα - Μισέλ Ασημακοπούλου ζητεί άδεια ολιγοήμερης απουσίας στο εξωτερικό από τις 5 Φεβρουαρίου 2018 έως τις 6 Φεβρουαρίου 2018. Ο Βουλευτής κ. Νικόλαος Δένδιας ζητεί άδεια ολιγοήμερης απουσίας στο εξωτερικό από τις 7 Φεβρουαρίου 2018 έως τις 9 Φεβρουαρίου 2018. Ο Βουλευτής κ. Ελευθέριος Αυγενάκης ζητεί άδεια ολιγοήμερης απουσίας στο εξωτερικό από τις 7 Φεβρουαρίου 2018 έως τις 8 Φεβρουαρίου 2018. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Η δεύτερη με αριθμό 948/30-1-2018 επίκαιρη ερώτηση πρώτου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Εξέλιξη και ολοκλήρωση της διαδικασίας αποπληρωμής των ληξιπρόθεσμων οφειλών του δημοσίου προς ιδιώτες», δεν θα συζητηθεί λόγω κωλύματος του Αναπληρωτή Υπουργού Οικονομικών κ. Γεωργίου Χουλιαράκη, εξαιτίας φόρτου εργασίας. Η τέταρτη με αριθμό 953/30-1-2018 επίκαιρη ερώτηση πρώτου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Παιδείας, Έρευνας και Θρησκευμάτων, σχετικά με τα προβλήματα των φοιτητικών εστιών, δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, επειδή θα είναι ομιλητής στο Περιφερειακό Συνέδριο στην Πάτρα. Επίσης, η πρώτη με αριθμό 949/30-1-2018 επίκαιρη ερώτηση δευτέρου κύκλου της Βουλευτού Επικρατείας της Νέας Δημοκρατίας κ. Νίκης Κεραμέως προς τον Υπουργό Παιδείας, Έρευνας και Θρησκευμάτων, με θέμα: «Ανεξέλεγκτη η βία και η ανομία στα τριτοβάθμια ιδρύματα», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, επειδή θα είναι ομιλητής στο Περιφερειακό Συνέδριο στην Πάτρα. Η πρώτη με αριθμό 180/5-10-2017 ερώτηση του κύκλου των αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, με θέμα: «Πλήρωση κενών θέσεων εκπαιδευτικού προσωπικού στο Τμήμα Οινολογίας και Τροφίμων Δράμας του ΤΕΙ Δράμας», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, επειδή θα είναι ομιλητής στο Περιφερειακό Συνέδριο στην Πάτρα. Επίσης, η τέταρτη με αριθμό 600/23-10-2017 ερώτηση του κύκλου των αναφορών και ερωτήσεων της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Παιδείας, Έρευνας και Θρησκευμάτων, με θέμα: «Ίδρυση Κέντρου Περιβαλλοντικής Εκπαίδευσης στο πάρκο «Αντώνης Τρίτσης»», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου, επειδή θα είναι ομιλητής στο Περιφερειακό Συνέδριο στην Πάτρα. Η τέταρτη με αριθμό 880/23-1-2018 επίκαιρη ερώτηση δευτέρου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Δημητρίου Γάκη προς τον Υπουργό Υγείας, με θέμα: «Μέτρα για την οδοντιατρική περίθαλψη παιδιών με ειδικές ανάγκες στη νησιωτική χώρα», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Επίσης, η πέμπτη με αριθμό 849/16-1-2018 επίκαιρη ερώτηση δευτέρου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υγείας, με θέμα: «Εικόνα κατάρρευσης παρουσιάζει το Γενικό Νοσοκομείο Άρτας», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Επίσης, η έκτη με αριθμό 851/16-1-2018 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα ελλείψεων προσωπικού, κτηριακών υποδομών και εξοπλισμού στο Νοσοκομείο Αγίου Νικολάου Λασιθίου, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Η έβδομη με αριθμό 772/9-1-2018 επίκαιρη ερώτηση δευτέρου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υγείας, με θέμα: Παιδιατρικό Νοσοκομείο στη δυτική Θεσσαλονίκη, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Η όγδοη με αριθμό 708/2-1-2018 επίκαιρη ερώτηση δευτέρου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Υγείας, σχετικά με την εφαρμογή του clawback σε συμβεβλημένους παρόχους υγείας και συμβεβλημένους και μη κατασκευαστές, εισαγωγείς, διανομείς/προμηθευτές ιατροτεχνολογικών προϊόντων, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Η ένατη με αριθμό 754/8-1-2018 επίκαιρη ερώτηση δευτέρου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας, με θέμα: «Σε οριακή κατάσταση οι υποδομές των δημόσιων νοσοκομείων της χώρας», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Η πέμπτη με αριθμό 453/17-10-2017 ερώτηση του κύκλου των αναφορών και ερωτήσεων του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, με θέμα: «Σύσταση σταθμού ΕΚΑΒ στη Νεάπολη Βοιών του Δήμου Μονεμβασίας», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Η δεύτερη με αριθμό 954/30-1-2018 επίκαιρη ερώτηση δευτέρου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, με θέμα: «Να καταβληθούν στους πρώην εργαζόμενους της ΑΤΕ όλα όσα τούς οφείλονται», δεν θα συζητηθεί, λόγω κωλύματος του Υπουργού Οικονομικών κ. Ευκλείδη Τσακαλώτου, επειδή θα είναι ομιλητής στο Περιφερειακό Συνέδριο στην Πάτρα. Επίσης, η τρίτη με αριθμό 879/23-1-2018 επίκαιρη ερώτηση δευτέρου κύκλου του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Οικονομικών, με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνο», δεν θα συζητηθεί, λόγω κωλύματος του Υπουργού Οικονομικών κ. Ευκλείδη Τσακαλώτου, επειδή θα είναι ομιλητής στο Περιφερειακό Συνέδριο στην Πάτρα. Η τρίτη με αριθμό 2290/28-12-2017 ερώτηση του κύκλου των αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, με θέμα: «Να ανανεωθεί η παραχώρηση χρήσης στο Υπουργείο Δικαιοσύνης, για να προχωρήσει η συντήρηση και βελτίωση του υφιστάμενου Δικαστικού Μεγάρου Ηρακλείου (κτήριο πρωτοδικείου/κτήριο ειρηνοδικείου)», δεν θα συζητηθεί, λόγω κωλύματος του Υπουργού Οικονομικών κ. Ευκλείδη Τσακαλώτου, επειδή θα είναι ομιλητής στο Περιφερειακό Συνέδριο στην Πάτρα. Η τρίτη με αριθμό 942/29-1-2018 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, με θέμα: «Απώλειες αντί ωφέλειας από το τέλος διανυκτέρευσης και τον αυξημένο ΦΠΑ στα νησιά», δεν θα συζητηθεί, λόγω κωλύματος της Υφυπουργού Οικονομικών κ. Αικατερίνης Παπανάτσιου. Τέλος, η δεύτερη με αριθμό 895/2-11-2017 ερώτηση του κύκλου των αναφορών και ερωτήσεων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομικών, με θέμα: «Ανάγκη εξορθολογισμού του αριθμού και του ελαχίστου ποσού καταβολής των δόσεων φόρου κληρονομιάς, δωρεών και γονικών παροχών», δεν θα συζητηθεί, λόγω κωλύματος της Υφυπουργού Οικονομικών κ. Αικατερίνης Παπανάτσιου. Υπάρχει σχετική επιστολή από τον Γραμματέα του Υπουργικού Συμβουλίου, που βεβαιώνει τις αιτίες των κωλυμάτων. Πριν ξεκινήσουμε τη συζήτηση της μίας επίκαιρης ερώτησης που μένει να συζητηθεί, θα δώσω τον λόγο στον κ. Κυριαζίδη για ένα λεπτό. Κυρία Υπουργέ, παρ' ότι όσες φορές εγώ τουλάχιστον προεδρεύω είστε παρούσα στην Αίθουσα για τον κοινοβουλευτικό έλεγχο του Υπουργείου σας, οφείλω να πω ότι αν συνεχιστεί αυτό το πράγμα, τη μία από τις δύο θεσμικές λειτουργίες του Κοινοβουλίου καλύτερα να την καταργήσουμε. Βλέπω ότι ο κοινοβουλευτικός έλεγχος είναι στα πρόθυρα να μπει σε μονάδα εντατικής θεραπείας και δεν ξέρω και αν θα βρούμε και κρεβάτι! Βλέπω Υπουργεία, στα οποία υπάρχουν αναπληρωτές Υπουργοί και Υφυπουργοί. Να δεχθώ ότι ο Υπουργός πήγε στην Πάτρα για ένα συνέδριο. Το αντιλαμβάνομαι. Υπάρχει και αναπληρωτής, υπάρχει και Υφυπουργός. Εσείς είστε και μόνη σας και έρχεστε. Κύριε Κυριαζίδη, αντιλαμβάνομαι ότι θέλετε να διαμαρτυρηθείτε, γιατί βλέπω ότι είναι επανειλημμένως αναβληθείσα η ερώτησή σας. Δεν βάζω χρόνο, γιατί έχουμε κάποιο πρόβλημα με το ρολόι. Όμως, πάρτε για ένα - ενάμισι λεπτό τον λόγο.
Ευχαριστώ, κύριε Πρόεδρε. Πράγματι, καλώς κάνατε την εισήγηση και σε έναν βαθμό θα έλεγα ότι ανταποκρίνεται σε ένα κοινό αίτημα των συναδέλφων του Κοινοβουλίου. Πρέπει να σας πω ειλικρινώς ότι προσπαθώ από τα τέλη Ιουνίου να πάρω μια απάντηση από την τότε αρμόδιο Αναπληρωτή Υπουργό Παιδείας. Το τονίζω αυτό, διότι πράγματι καθ' ύλην αρμόδιος είναι ο Αναπληρωτής Υπουργός. Άρα θα υπήρχε η δυνατότητα να είναι σήμερα εδώ. Δυστυχώς από τον Ιούνιο προσπαθώ με ερωτήσεις και από τον Οκτώβριο προσπαθώ με συγκεκριμένες επίκαιρες μήπως και πάρω μια απάντηση. Πέρασε ένας χρόνος περίπου και βλέπω ξανά σήμερα εδώ την ίδια τακτική και πρακτική και θα μου επιτρέψετε να πω και να ενισχύσω και να κάνω την αίτηση και παράκληση προς εσάς, επειδή κάναμε μια προσπάθεια ως Βουλευτές, εν πάση περιπτώσει, η διαδικασία αυτή να βελτιωθεί, να αλλάξει - και πράγματι έγινε αποδεκτή με την έννοια ότι θα βελτιωθεί το όλο ζήτημα - τελικά βλέπω ότι όχι μόνο δεν έχει βελτιωθεί, αλλά ενώ σήμερα δεκαεπτά συνάδελφοι κατέθεσαν αντίστοιχες ερωτήσεις, από τις δεκαεπτά επίκαιρες ερωτήσεις θα απαντηθεί μόνο η μία. Εμένα, βεβαίως, με ενδιαφέρει το Τμήμα Οινολογίας της Δράμας. Πράγματι, είχα πάρει μια δέσμευση ότι θα στελεχωνόταν από πλευράς προσωπικού στο καινούριο εκπαιδευτικό έτος και γι' αυτό προσπαθώ από τον Οκτώβριο. Δεν έχω πάρει μια απάντηση. Τουναντίον, βλέπω μια υποστελέχωση του Τμήματος Οινολογίας βεβαίως και την απομάκρυνση προσφάτως και του προέδρου του Τμήματος Οινολογίας. Εάν θέλει η Κυβέρνηση να το κλείσει το Τμήμα Οινολογίας, λέω καθαρά ότι αυτό δεν πρόκειται να συμβεί. Η Δράμα συντηρείται σ' ένα βαθμό από τα οινοποιεία της, αν θέλετε, και η οικονομία της, αλλά και η κοινωνία από πλευράς εύρεσης εργασίας. Είναι γνωστά και φημισμένα τα οινοποιεία της Δράμας, όπως και το εξαιρετικό κρασί. Δεν θα το επιτρέψουμε. Από την άλλη πλευρά θα ήθελα να πω, κυρία Υπουργέ, ότι η Κυβέρνησή σας…
Κύριε Κυριαζίδη, μην απευθύνεστε τώρα στην κυρία Υπουργό. Σας άφησα να αναπτύξετε τη θέση σας, αλλά η κυρία Υπουργός ούτε φταίει ούτε είναι αρμόδια.
Συγγνώμη, κύριε Πρόεδρε. Το λέω αυτό με την έννοια ότι ήταν δέσμευση της Κυβέρνησης ότι η δημόσια λογοδοσία θα ήταν ένα από τα πρωτεύοντα ζητήματα που θα υπηρετούσε. Δεν το βλέπω αυτό. Τουναντίον, αν θέλετε να καταργήσετε τη σχετική διαδικασία, αυτό δεν θα το επιτρέψουμε και δεν πρέπει να συμβεί, κύριε Πρόεδρε. Πράγματι, όπως το τονίσατε, είναι η μία από τις δύο κοινοβουλευτικές διαδικασίες, που τείνει να καταργηθεί, αυτό που σήμερα συζητούμε εδώ και νομίζω ότι δεν βαδίζουμε καλά.
Κλείστε, κύριε Κυριαζίδη.
Τουναντίον, κύριε Πρόεδρε, οφείλω να τονίσω, από την άλλη πλευρά, ότι αυτό δεν μπορεί να συνεχιστεί. Αν θέλετε να μας υποβαθμίσετε, να μας απαξιώσετε ως Κοινοβούλιο, το Προεδρείο έχει αυτή την ευθύνη. Είδαμε και προσφάτως στη Μεγάλη Βρετανία τι ακριβώς συνέβη μ' έναν Υπουργό, ο οποίος καθυστέρησε επ' ολίγον, ζήτησε συγγνώμη δημόσια από τους συναδέλφους του και υπέβαλε την παραίτησή του. Εδώ υπάρχει πρόκληση, υπάρχει ζήτημα, υπάρχει πρόβλημα, κύριε Πρόεδρε. Ευχαριστώ.
Δεν είναι, βέβαια, δουλειά του Προεδρείου - το Προεδρείο βρίσκεται σε δύσκολη θέση - είναι της Διάσκεψης των Προέδρων. Χωρίς να θέλω να κάνω τον συνήγορο του κ. Βούτση, ο κ. Βούτσης δεν νιώθει ευτυχής με την κατάσταση αυτή. Έχετε δίκιο, πάντως. Θα δούμε τι μπορεί να γίνει. Κυρίες και κύριοι συνάδελφοι, πριν δώσω τον λόγο στη συνάδελφο κ. Κατσαβριά - Σιωροπούλου, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Κορίνθου. Η Βουλή σάς καλωσορίζει, παιδιά. [[Χειροκροτήματα απ' όλες τις πτέρυγες της Βουλής]] Προχωρούμε, λοιπόν, στη συζήτηση της πρώτης με αριθμό 952/30-1-2018 επίκαιρης ερώτησης πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς την Υπουργό Τουρισμού, με θέμα: «Ιαματικά Λουτρά και τουριστική πολιτική για την Καρδίτσα». Κυρία συνάδελφε - δεν ξέρω - στη λίμνη Πλαστήρα θέλετε να τα κάνετε αυτά; Στη μοναδική ερώτηση που θα συζητηθεί σήμερα θα απαντήσει η παρευρισκόμενη Υπουργός Τουρισμού κ. Έλενα Κουντουρά. Ορίστε, κυρία Κατσαβριά, έχετε τον λόγο. Θα σας αφήσω με άνεση να την αναπτύξετε - άλλωστε, μόνο μία ερώτηση θα συζητηθεί - καθώς δεν λειτουργεί το ρολόι και δεν μπορώ να ξεκινήσω τον χρόνο. Παρακαλώ όμως να μη γίνει κατάχρηση.
Σας ευχαριστώ, κύριε Πρόεδρε. Κυρία Υπουργέ, στις βασικές προτεραιότητες της εθνικής μας τουριστικής στρατηγικής και της τουριστικής ανάπτυξης της περιφέρειας βρίσκεται η προώθηση θεματικών μορφών τουρισμού, όπως ο ιαματικός τουρισμός και ο τουρισμός υγείας και ευεξίας. Το σπουδαίο απόθεμα φυσικών πόρων και ιαματικών πηγών που διαθέτει η χώρα μας καταγράφει ευοίωνες προοπτικές ανάπτυξης του θερμαλισμού. Η έλλειψη τόσο θεσμικού πλαισίου στον ιαματικό τουρισμό όσο και χρηματοδοτήσεων των επιχειρήσεων εκμετάλλευσης των ιαματικών πηγών και των υποδομών τους δεν διευκόλυνε τις επενδύσεις, ώστε να δημιουργηθεί ποιοτικό τουριστικό προϊόν και κατάλληλες υποδομές και κράτησε μακριά τις επενδύσεις και την παραγωγή υψηλού επιπέδου θερμαλιστικών υπηρεσιών. Εδώ και πάρα πολλά χρόνια οι ΟΤΑ Α΄ βαθμού, στη δικαιοδοσία των οποίων υπήρχαν οι παραπάνω ιαματικές πηγές και οι επιχειρήσεις τους, τις οποίες λειτουργούν μέχρι και σήμερα, αντιμετωπίζουν ένα σημαντικό πρόβλημα που είχε σχέση με την αναγνώριση των φυσικών πηγών ως ιαματικών πόρων, την αδειοδότηση, την πιστοποίηση του ιαματικού νερού και την τουριστική του αξιοποίηση. Είναι σημαντικό, κυρία Υπουργέ, να δοθεί στους ΟΤΑ Α΄ βαθμού η δυνατότητα να διανέμουν το ιαματικό νερό νόμιμα και με κανόνες, ώστε να ανοίξουν οι επενδυτικοί ορίζοντες στον χώρο του ιαματικού τουρισμού. Ο Δήμος Σοφάδων του Νομού Καρδίτσας διαθέτει πλούσιους φυσικούς πόρους με δύο ιαματικές πηγές σε λειτουργία και χρήση, τα Λουτρά Σμοκόβου και τα Λουτρά Δρανίστας - Καΐτσας, που λειτουργούν, αλλά δεν αξιοποιούνται επαρκώς, καθώς και την πηγή Σουλαντά που αναβλύζει με εξαιρετικό νερό και παραμένει αναξιοποίητη. Με υποστηρικτικές πολιτικές για την αξιοποίηση αυτού του ιαματικού πλούτου, σε συνδυασμό με το εξαιρετικό κλίμα, το φυσικό κάλλος και την πλούσια πολιτιστική και ιστορική παράδοση της περιοχής, μπορεί να αναδειχθεί ως προορισμός ιαματικού τουρισμού τεσσάρων εποχών με πολλαπλά οφέλη. Παρά την εξαιρετική ποιότητα των υδάτων των εν λόγω ιαματικών πηγών, αυτά δεν έχουν ακόμη αναγνωριστεί επίσημα, γεγονός που αποθαρρύνει την πλήρη αξιοποίηση, τον εκσυγχρονισμό και την επέκταση της υπάρχουσας υποδομής, τη βελτίωση των συνθηκών λειτουργίας και την αναβάθμιση των παρεχόμενων υπηρεσιών τους αλλά και επενδύσεις στην ευρύτερη περιοχή. Κυρία Υπουργέ, ο ιαματικός τουρισμός στον Δήμο Σοφάδων - και στον Νομό Καρδίτσας γενικότερα - μπορεί να αποτελέσει μοχλό οικονομικής ανάπτυξης με διάχυση στις τοπικές κοινωνίες, δημιουργώντας νέες θέσεις εργασίας, νέα επαγγελματική δραστηριότητα και επιχειρηματικότητα και νέες πηγές εσόδων σε συνδυασμό με άλλες μορφές τουρισμού, αλλά και με τον πρωτογενή τομέα, τη μεταποίηση και το εμπόριο. Σας ερωτώ, λοιπόν, σε ποιες ενέργειες σκέφτεστε να προβείτε για την απλούστευση και επιτάχυνση των διαδικασιών αναγνώρισης των ιαματικών πόρων και για την εκμετάλλευσή τους. Τι χρηματοδοτήσεις και από ποιες πηγές - εθνικές ή ευρωπαϊκές - έχει εξασφαλίσει το Υπουργείο για την ενθάρρυνση των επενδύσεων στον ιαματικό τουρισμό; Τι ύψους είναι; Ποια η στόχευση του Υπουργείου Τουρισμού και σε ποιους απευθύνεται; Σας ευχαριστώ.
Ορίστε, κυρία Υπουργέ, επίσης, με τη σχετική άνεση έχετε τον λόγο.
Ευχαριστώ πολύ, κύριε Πρόεδρε. Κυρία συνάδελφε, το νομοθετικό πλαίσιο που αφορούσε τον τουρισμό υγείας και ιδιαίτερα τον ιαματικό τουρισμό είχε σοβαρές ελλείψεις και δεν έδινε τη δυνατότητα να αναγνωρισθούν οι φυσικοί ιαματικοί πόροι στην Ελλάδα. Επομένως δεν μπορούσαμε να προχωρήσουμε στην ανάπτυξη και στις επενδύσεις που αφορούν τον ιαματικό τουρισμό. Χαρακτηριστικά σας αναφέρω ότι το νομοθετικό καθεστώς, που παραλάβαμε, απέκλειε ουσιαστικά την ανάπτυξη του ιαματικού τουρισμού, επειδή τα εκρέοντα ύδατα των ιαματικών πηγών θεωρούνταν απόβλητα και λύματα, με αποτέλεσμα να μην μπορούν να αναγνωριστούν, αλλά φυσικά ούτε και να αδειοδοτηθούν και, όπως καταλαβαίνετε, να μην μπορεί να προχωρήσει το όποιο επενδυτικό ενδιαφέρον υπήρχε. Εμείς επιλύσαμε νομοθετικά το χρόνιο αυτό πρόβλημα αποχαρακτηρίζοντας τα εκρέοντα ύδατα από λύματα και απόβλητα και προσδιορίζοντας τις ευεργετικές ιδιότητες των ιαματικών πηγών, έτσι ώστε να μπορούν να αναγνωριστούν και στη συνέχεια να αδειοδοτηθούν. Με αυτή τη νομοθετική ρύθμιση αδειοδοτήθηκε και η πρώτη στην Ελλάδα ειδική τουριστική υποδομή με ιαματικές υπηρεσίες τον Μάρτιο του 2017 σε υδροθεραπευτήριο στην Εύβοια, που έλαβε επιτέλους και το ειδικό σήμα λειτουργίας, ώστε να λειτουργεί νόμιμα. Ενεργοποιήσαμε την Επιτροπή Προστασίας Ιαματικών Φυσικών Πόρων, η οποία και προχώρησε στην ταχεία αναγνώριση των φυσικών πόρων ως ιαματικών σε όλη την Ελλάδα. Μέχρι στιγμής έχει αναγνωριστεί πάνω από το 50% των αιτημάτων και η επιτροπή συνεδριάζει σε πολύ τακτά διαστήματα, ώστε να εγκρίνει άμεσα τις αιτήσεις που υποβάλλονται, όταν οι φάκελοί τους είναι πλήρεις. Προχωρήσαμε στην κατάρτιση των κοινών υπουργικών αποφάσεων με στόχο να υιοθετήσουμε σύγχρονες προδιαγραφές λειτουργίας των υποδομών ιαματικού τουρισμού. Οι δύο κοινές υπουργικές αποφάσεις ολοκληρώθηκαν. Περιμένουμε τη δημοσίευσή τους στο ΦΕΚ. Η πρώτη αφορά συγκεκριμένα στον καθορισμό τεχνικών και λειτουργικών προδιαγραφών ανέγερσης, μετατροπής και επέκτασης μονάδων ιαματικής θεραπείας και κέντρων ιαματικού τουρισμού, θερμαλισμού και διαδικασίας χορήγησης ειδικού σήματος λειτουργίας από το Υπουργείο Τουρισμού. Η δεύτερη αφορά στον καθορισμό των αντίστοιχων προδιαγραφών για τα κέντρα θαλασσοθεραπείας και της διαδικασίας χορήγησης ειδικού σήματος λειτουργίας. Στο πλαίσιο αυτό, τόσο η πηγή Σουλαντά όσο και η πηγή Σμοκόβου έχουν εξεταστεί από την Επιτροπή Προστασίας Ιαματικών Φυσικών Πόρων, όπου διαπιστώθηκε ότι υπάρχουν ελλείψεις στα τοπογραφικά διαγράμματα που είχαν αποσταλεί, με αποτέλεσμα να μην μπορεί η επιτροπή να προχωρήσει άμεσα στην έγκρισή τους. Η υπηρεσία ακολούθησε άμεσα τις προβλεπόμενες διαδικασίες, όπως και σε κάθε περίπτωση ενημερώθηκε ο οικείος Δήμος Σοφάδων - συγκεκριμένα στις 16 Ιανουαρίου του 2018- , προκειμένου να προβούν στις διορθώσεις και η επιτροπή αναμένει την αποστολή και υποβολή των νέων στοιχείων στον φάκελό τους, ώστε να προχωρήσει η διαδικασία αναγνώρισης. Όσον αφορά το ΕΣΠΑ, σχεδιάσαμε και προκηρύξαμε δύο προγράμματα ενίσχυσης των υφιστάμενων μικρομεσαίων τουριστικών επιχειρήσεων για τη δυνατότητα εκσυγχρονισμού και αναβάθμισής τους αλλά και για την ίδρυση νέων μικρομεσαίων τουριστικών επιχειρήσεων. Στην παρούσα φάση είναι ανοιχτή και η πρόσκληση για υποβολή προτάσεων προς ιδιώτες που θέλουν να δημιουργήσουν νέα τουριστική επιχείρηση, με συνολικό προϋπολογισμό 120 εκατομμυρίων ευρώ και για προϋπολογισμό επένδυσης έως και 300.000 ευρώ η καθεμία. Η δράση αυτή στοχεύει στην ενίσχυση της μικρομεσαίας επιχειρηματικότητας και στις επιλέξιμες κατηγορίες δραστηριοτήτων, περιλαμβάνονται φυσικά και οι θεματικές μορφές τουρισμού, στις οποίες εντάσσεται και ενισχύεται και ο ιαματικός τουρισμός. Έχοντας, πλέον, προχωρήσει στις αναγκαίες παρεμβάσεις στο θεσμικό πλαίσιο μέσα από υπάρχοντα - αλλά και νέα προγράμματα για τους ΟΤΑ - επιδιώκουμε να ενθαρρύνουμε την επενδυτική αξιοποίηση των ιαματικών πηγών σε όλη τη χώρα.
Κυρία Κατσαβριά, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κυρία Υπουργέ, είναι εμφανείς και αναγνωρίζονται οι προσπάθειες του Υπουργείου Τουρισμού και οι δικές σας προσωπικά στην προώθηση των θεματικών μορφών τουρισμού. Χαίρομαι για τις πρωτοβουλίες σας για τον ιαματικό - θερμαλικό τουρισμό. Με την απόφασή σας αυτή ευελπιστώ και εύχομαι σύντομα οι μικρές λεπτομέρειες, που εμπόδισαν μέχρι τώρα την πιστοποίηση των εν λόγω ιαματικών πηγών, δηλαδή των πηγών Σμοκόβου, Δρανίστας - Καΐτσας και Σουλαντά, σύντομα να τακτοποιηθούν. Με την πιστοποίηση αυτή ανοίγει ο δρόμος προκειμένου να αξιοποιηθούν οι ιαματικές πηγές, να διευκολυνθούν οι σχετικές επενδύσεις και να αναπτυχθεί ο τουρισμός της περιοχής. Προφανώς σε αυτή την κατεύθυνση απαιτούνται και άλλες ενέργειες, την πρωτοβουλία των οποίων ελπίζω να αναλάβουν σύντομα τόσο ο Δήμος Σοφάδων, που αποτελεί και μέλος του Συνδέσμου Δήμων Ιαματικών Πηγών Ελλάδας, όσο και η Εταιρεία Ακινήτων του Δημοσίου, με την υποστήριξη του Υπουργείου Τουρισμού, ώστε να δοθούν λύσεις σε καίρια ζητήματα. Σας κάνω γνωστό ότι η ιδιοκτησία των Λουτρών Σμοκόβου ανήκει στην ΕΤΑΔ και τα έχει παραχωρήσει προς εκμετάλλευση στον Δήμο Σοφάδων μέχρι και το 2028. Ωστόσο η Αναπτυξιακή Εταιρεία, που λειτουργεί τα Λουτρά αυτά μαζί με τις ξενοδοχειακές εγκαταστάσεις της Ρεντίνας, βρίσκεται σε πολύ δυσμενή οικονομική θέση. Είναι φανερή η αναγκαιότητα για ουσιαστικές επενδύσεις, τόσο στα Λουτρά Σμοκόβου όσο και στα Λουτρά Δρανίστας - Καΐτσας και στα Λουτρά Σουλαντά, κάτω από ένα αποτελεσματικό επενδυτικό σχήμα, το οποίο σε κάθε περίπτωση πρέπει να προέρχεται από τον Δήμο Σοφάδων, προκειμένου να δημιουργηθεί ένα ποιοτικό τουριστικό προϊόν με κατάλληλες υποδομές. Τώρα, λοιπόν, που έγινε το πρώτο βήμα με την εξέλιξη της διαδικασίας αναγνώρισης, είναι αναγκαίο να χρηματοδοτηθούν και να εκσυγχρονιστούν οι μονάδες ιαματικής θεραπείας και οι υποδομές των εγκαταστάσεων των ιαματικών πηγών, καθώς και οι υποδομές διαμονής και σίτισης, οι οποίες και αυτές υπολειτουργούν. Κυρία Υπουργέ, θεωρώ πως μετά από πολλά χρόνια δημιουργούμε επιτέλους τις συνθήκες εκείνες που θα οδηγήσουν τον ιαματικό τουρισμό της χώρας μας στην ανάπτυξη. Έχω την πεποίθηση πως τώρα είναι η κατάλληλη ώρα να σχεδιάσουμε, να ξεδιπλώσουμε και να εφαρμόσουμε μια αναπτυξιακή πολιτική με μετρήσιμους στόχους για την οργάνωση της τουριστικής δραστηριότητας ανά περιοχή και σε συνεργασία με τους τοπικούς φορείς. Με την ευκαιρία της παρούσας ερώτησης επιτρέψτε μου να επικεντρωθώ στο θέμα της υποστήριξης συνολικά της τουριστικής δραστηριότητας στον Νομό Καρδίτσας, που βρίσκεται σε κρίσιμη καμπή λόγω της κρίσης. Πιστεύω ότι η συνεργασία και ο διάλογος του Υπουργείου Τουρισμού με τους τοπικούς φορείς, με τους δήμους, το επιμελητήριο, τους επαγγελματίες του τουρισμού, την Αναπτυξιακή Καρδίτσας, που κάνει πολύ σπουδαία δουλειά, την αντιπεριφέρεια, μπορούν να δώσουν ουσιαστικά αποτελέσματα προς όφελος της περιοχής και των κατοίκων της, με τη δημιουργία νέων θέσεων εργασίας, καλών και βιώσιμων επιχειρήσεων, που θα παράγουν υψηλού επιπέδου τουριστικές υπηρεσίες και στη διάρκεια όλου του έτους. Βέβαιη για το ειλικρινές ενδιαφέρον και τις ενέργειές σας για την προώθηση του τουρισμού και στην ιδιαίτερη πατρίδα μου, την Καρδίτσα, θέλω να σας ευχαριστήσω εκ των προτέρων, με την ελπίδα να είστε κοντά μας προκειμένου ο νομός μας να αποτελέσει έναν ευδιάκριτο πόλο τουριστικής ανάπτυξης. Σας ευχαριστώ πολύ.
Ευγενέστατη η κ. Κατσαβριά! Όμως σας έχω πει - συμβουλή παλαιού πολιτικού - ότι δεν ευχαριστούμε ποτέ οι Βουλευτές τους Υπουργούς γι' αυτά που έχουν υποχρέωση να κάνουν ως Υπουργοί. Διαχρονικά το λέω αυτό. Δεν αναφέρομαι στην κ. Κουντουρά. Έχουν υποχρέωση.
Όταν βλέπουμε Υπουργούς…
Άμα αρχίσουμε να ευχαριστούμε Υπουργούς, το χάσαμε το τρένο!
Να λέμε και καμμιά καλή κουβέντα!
Κυρία Κουντουρά, ορίστε, έχετε τον λόγο.
Κύριε Πρόεδρε, να λέμε και καμμιά καλή κουβέντα!
Ίσα - ίσα, είπα και για εσάς και για τη συνάδελφο. Απλώς, ως συμβουλή ενός παλιού πολιτικού. Αφορά όλους μας, όχι εσάς.
Οι καλές κουβέντες μάς δίνουν χαρά!
Είμαστε κυρίες και είμαστε και πολύ ευγενείς! Κυρία συνάδελφε, σας ευχαριστώ πάρα πολύ. Όπως σας ανέφερα και πριν και θα αναφέρω για άλλη μια φορά, ο τουρισμός είναι προτεραιότητα της Κυβέρνησής μας. Ιδιαίτερα η εθνική περιφερειακή τουριστική πολιτική, την οποία σχεδιάσαμε και υλοποιούμε από το 2015, έχει στόχο να κάνει την Ελλάδα ελκυστικό προορισμό τριακόσιες εξήντα πέντε μέρες τον χρόνο. Ήταν στρατηγικός μας άξονας η ανάπτυξη των θεματικών μορφών τουρισμού, γιατί ακριβώς - και πολύ σωστά - μέσα από τις θεματικές μορφές τουρισμού μπορούμε να στηρίξουμε νέους ελληνικούς προορισμούς που δεν είναι τόσο δημοφιλείς, μπορούμε να επιμηκύνουμε τη θερινή περίοδο, ένα πολύ μεγάλο ζητούμενο το οποίο πετύχαμε το 2016 και το 2017. Δεν σας κρύβω ότι η ικανοποίησή μας είναι πάρα πολύ μεγάλη, γιατί έχουμε συνεχόμενα ρεκόρ σε όλα τα μεγέθη του τουρισμού σε αφίξεις και σε έσοδα. Ο τουρισμός είναι η κινητήρια δύναμη, η οποία πραγματικά κρατάει και στηρίζει την οικονομία της πατρίδας μας. Ο λόγος που μας ενδιαφέρει σε αυτή τη στρατηγική να στηρίξουμε τον θεματικό τουρισμό δεν είναι μόνο η επιμήκυνση της θερινής περιόδου, οι τριακόσιες εξήντα πέντε μέρες τον χρόνο ή μόνο οι νέοι προορισμοί που προωθούμε, αλλά είναι και για να δημιουργηθούν ακριβώς θέσεις εργασίας και να μπορέσουν τα οικονομικά οφέλη να περάσουν ισόρροπα σε όλη την Ελλάδα, ανοίγοντας και νέες αγορές, όπως είναι η Ινδία, η Κίνα, δυναμώνοντας την Αμερική, τον Καναδά, τη Ρωσία, αλλά και να δημιουργηθούν και όλες αυτές οι προϋποθέσεις, ώστε να έρθουν, να γίνουν επενδύσεις. Ο ιαματικός τουρισμός, λοιπόν, είναι ένας τομέας όπου μπορούν να γίνουν εξαιρετικές επενδύσεις. Η οργανωμένη ανάπτυξη και προώθηση του τουρισμού υγείας είναι πολύ σημαντική προτεραιότητα για μας, καθώς περιλαμβάνει και τον ιατρικό και τον ιαματικό τουρισμό και δημιουργεί, όπως σας είπα, νέες πηγές εσόδων και απασχόλησης και ενισχύει την εθνική αλλά και την τοπική κοινωνία και στηρίζει τις τοπικές κοινωνίες. Η επιτελική δομή ΕΣΠΑ για τον τομέα του τουρισμού στο Υπουργείο Τουρισμού έχει προωθήσει και έχει υλοποιήσει όλες εκείνες τις απαραίτητες ενέργειες, για να γίνει υποβολή προτάσεων προς χρηματοδότηση, με έμφαση στην ανάδειξη και τουριστική αξιοποίηση των φυσικών ιαματικών πόρων. Συγκεκριμένα, μέσα από το ΕΠΑΝΕΚ εξειδικεύσαμε τη δράση για την αξιοποίηση και ανάδειξη των αναγνωρισμένων ιαματικών πηγών, δικαιοδοσίας των ΟΤΑ Α΄ βαθμού, όπως είπατε πολύ σωστά, με συνολικό προϋπολογισμό 25 εκατομμύρια ευρώ, προκειμένου να ενθαρρύνουμε τον εκσυγχρονισμό, την επέκταση των εγκαταστάσεων των ιαματικών πηγών, την αναβάθμιση των παρεχόμενων υπηρεσιών, καθώς και την ανάπτυξη δραστηριοτήτων για τους μη ασθενείς επισκέπτες των πηγών. Επιπλέον, αυτό το πρόγραμμα δημιουργεί προϋποθέσεις όσον αφορά τις βασικές υποδομές και παροχές, ώστε σε μεταγενέστερο στάδιο να μπορέσουν να αξιοποιηθούν και από ιδιώτες. Έχουμε εκπονήσει μία σχετική μελέτη και ένα σχέδιο δράσης για την ανάπτυξη του τουρισμού υγείας και ευεξίας, το οποίο περιλαμβάνει φυσικά το θεσμικό πλαίσιο, τη γεωγραφική κατανομή των ιαματικών φυσικών πόρων και των σχετικών υποδομών υγείας και ευεξίας, την αναλυτική καταγραφή ιαματικών φυσικών πόρων με συγκριτικά πλεονεκτήματα, τη στρατηγική ανάπτυξης και προβολής τους, τις διαπιστώσεις για την ολοκληρωμένη ανάπτυξη περιοχών φυσικών ιαματικών πόρων, καθώς και προτάσεις για δράσεις κρατικών ενισχύσεων για επενδύσεις στον τομέα του τουρισμού υγείας και ευεξίας. Έχουμε συνεργαστεί, επίσης, με όλα τα συναρμόδια Υπουργεία και συστήσαμε και μία ομάδα εργασίας για τον καθορισμό των προδιαγραφών διανομής του νερού, του ιαματικού πόρου και του συνολικού πλαισίου μέσα από το οποίο θα γίνεται η διανομή, η εκμετάλλευση και η αξιοποίηση των ιαματικών πηγών, έτσι ώστε να διευκολύνονται οι επενδύσεις. Τέλος, θέλω να επισημάνω ότι στο πλαίσιο της επίσκεψής μου στη Θεσσαλία τον Οκτώβριο του 2017, που περιλάμβανε συσκέψεις με τουριστικούς και αναπτυξιακούς φορείς στην Καλαμπάκα, στα Μετέωρα, στα Τρίκαλα, στην Καρδίτσα, στα παράλια της Λάρισας και στον Βόλο, πραγματοποιήσαμε μία ευρεία σύσκεψη στο Επιμελητήριο της Καρδίτσας για όλα τα θέματα της τουριστικής ανάπτυξης της περιοχής. Όλοι ήταν πολύ ικανοποιημένοι. Συμμετείχαν όλοι οι εκπρόσωποι, οι περιφέρειες, το Επιμελητήριο, ο Δήμος Καρδίτσας, Μουζακίου, Σοφάδων, Πλαστήρα, Αργιθέας, φορείς και σύλλογοι της περιοχής. Συζητήσαμε για τη συνεργασία με όλους τους φορείς και τον συντονισμό αυτών των ενεργειών που πρέπει να γίνουν για την υλοποίηση εξειδικευμένης στρατηγικής για την ανάπτυξη του ιαματικού τουρισμού, αλλά και την ανάπτυξη γενικότερα της περιοχής εκεί. Νομίζω ότι αυτό που πετύχαμε - και είναι πολύ σημαντικό να το πούμε - είναι ότι ενωμένοι όλοι και αφού μπορούμε να συνεργαστούμε, έχουμε τη δυνατότητα για όλες τις περιοχές που μας ενδιαφέρουν να προβάλλουμε τα συγκριτικά τους πλεονεκτήματα, ώστε να γίνει μία ισόρροπη τουριστική ανάπτυξη σε όλη την Ελλάδα. Η Θεσσαλία είναι μία περιφέρεια που μπορεί να έχει τριακόσιες εξήντα πέντε ημέρες τον χρόνο τουρισμό, να έχει θρησκευτικό τουρισμό, να έχει θαλάσσιο τουρισμό, να έχει πολιτιστικό τουρισμό, να έχει εναλλακτικό τουρισμό υπαίθρου, ιατρικό, ιαματικό. Έχει όλες εκείνες τις προδιαγραφές, ώστε να μπορεί πραγματικά να έχει τα επόμενα χρόνια πολύ μεγάλη ανάπτυξη. Η δυναμική είναι εκεί και εμείς κάνουμε τα πάντα για να την προβάλουμε, αλλά και να στηρίξουμε, αν θέλετε, με όλες αυτές τις συνέργειες αυτήν τη προσπάθεια. Σας ευχαριστώ πάρα πολύ.
Οι μόνοι ευτυχείς, όπως καταλάβατε, ήταν η κ. Κατσαβριά και η κυρία Υπουργός, ελλείψει άλλων ερωτήσεων προς συζήτηση. Κυρία Κατσαβριά, κυρία Υπουργέ, και κύριε Μηταράκη, που σας ευχαριστούμε για τη συμπαράσταση, ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 18.36΄ λύεται η συνεδρίαση για την προσεχή Πέμπτη 8 Φεβρουαρίου 2018 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.